zaujímavé. Sám som zvedavý, aký talent tento rok vypláva na povrch. V minulej sezóne ma napríklad zaujal Martinčan Rasťo Špirko, z tohto pohľadu je škoda, že opúšťa našu extraligu.
Tú však okorení príchod Žigmunda Pálffyho, ktorý nepochybne bude vypredávať štadióny. Žigo však nebude ťahákom len pre fanúšikov, ale aj pre mládež, ktorá si ho môže zobrať za svoj vzor. Dáva to šancu, že mladí chlapci budú chcieť hrať hokej, že ich to pritiahne na zimné štadióny.
Podľa môjho názoru o majstrovský titul v nastávajúcej sezóne zvedú boj tri mužstvá. Okrem bratislavského Slovana treba vážne počítať s Duklou Trenčín, a samozrejme s Košicami. Tieto tímy majú najvyššiu kvalitu, vyčnievajú nad ostatnými. Slovan má vyzreté mužstvo, tri silné a vyrovnané päťky, v jeho radoch pôsobia hráči, ktorí už majú čo-to odohrané. Trenčín sa ešte posilnil, pribudli hráči z Nitry, sila mužstva vzrástla. Košice mali vždy vysoké ambície a ani v tejto sezóne to nebude inak. Navyše, v meste opäť vládne veľká eufória z hokeja, ktorá bude hnať hráčov dopredu.
Zaujímavé však bude sledovať aj ďalšie mužstvá. Za prvou trojkou sa črtá silný stred, kde by nemali chýbať ani martinskí hokejisti, ktorí boli vlani najpríjemnejším prekvapením extraligy. Mužstvo sa zásadne nemení, má šancu ďalej kvalitatívne napredovať. Martinčania hrali jednoduchý a rýchly hokej. Veľmi dobre korčuľovali, ich fyzické nasadenie bolo vzorové. Navyše, tím z Turca je najmä v domácom prostredí veľmi silný, atmosféra na zrenovovanom "zimáku" býva búrlivá až elektrizujúca, fanúšikovia sú veľkou oporou svojho tímu.
Poprad pôjde výkonnostne hore, zdá sa, že príchodom Šimonoviča vyriešil boľavý brankársky post. Vážne treba počítať aj so Zvolenčanmi, ktorí určite nebudú chcieť ustúpiť zo svojich pozícií. Nitra sa zdá byť oslabená, odišli hráči, ktorí ju ťahali. Príležitosť však dostanú iní, ktorí sa budú chcieť najmä pred svojimi fanúšikmi vytiahnuť. Šťukou extraligy by mohla byť Skalica, ktorú, ako sme už hovorili, posilní Žigo Pálffy. Navyše Záhoráci majú ambiciózneho trénera, ktorý vlani dokázal s odpisovaným mužstvom postúpiť do play off.
O účasť v play off bude bojovať aj nováčik z Kežmarku, ktorý by nemusel byť iba do počtu. Mesto žije hokejom, očakávania sú veľké. Žilina vlani sklamala, teraz sa snaží oživiť káder staršími hráčmi z Trenčína. Zaujímavý je aj príchod švédskeho gólmana Ottossona. Uvidíme, ako sa mu bude dariť. Ťažkú pozíciu bude mať v tejto sezóne pravdepodobne Liptovský Mikuláš. Ak by mužstvo postúpilo do play off, tak by sa to dalo považovať za veľký úspech.
Špecifikom tohtoročnej extraligy bude účasť slovenskej reprezentácie do 20 rokov. Myšlienka to rozhodne nie je zlá, je dobre, že mladí chlapci budú môcť konfrontovať svoje sily a schopnosti s vyspelými slovenskými hráčmi. Každopádne nemalo by ísť iba o jednosezónnu záležitosť, projekt je rozvrhnutý na tri roky. Potom ho treba vyhodnotiť a povedať si, čo ďalej.
Hokej je na Slovensku veľký fenomén. Veď vlani si cestu na zimné štadióny našlo viac ako milión divákov. A záujem rastie. Verím, že táto sezóna bude ešte o niečo lepšia, že sa zas o kúsok posunieme.
Roman Kopka